EP กางแผน Q3 ซีโอดี “วินด์ฟาร์มเวียดนาม” 160MW แย้มเจรจาบิ๊กดีลชัดเจนปีนี้
EP ส่งซิกผลงานครึ่งปีหลังโตต่อเนื่อง จ่อ COD วินด์ฟาร์มเวียดนาม ขนาด 160 MW ภายในไตรมาส 3/65 แย้มอยู่ระหว่างเจรจาบิ๊กดีล Renewable Energy ใน CLMV คาดเห็นความชัดเจนภายในปีนี้
EP ส่งซิกผลงานครึ่งปีหลังโตต่อเนื่อง จ่อ COD วินด์ฟาร์มเวียดนาม ขนาด 160 MW ภายในไตรมาส 3/65 แย้มอยู่ระหว่างเจรจาบิ๊กดีล Renewable Energy ใน CLMV คาดเห็นความชัดเจนภายในปีนี้
15 ส.ค. 2565

นายยุทธ ชินสุภัคกุล ประธานกรรมการ บริษัท อีสเทอร์น พาวเวอร์ กรุ๊ป จำกัด (มหาชน) หรือ EP เปิดเผยว่า ผลการดำเนินงานของบริษัทและบริษัทย่อยในไตรมาส 2/65 มีรายได้รวม 423.35 ล้านบาท เพิ่มขึ้น 175.7 ล้านบาท หรือ 71% เมื่อเทียบกับงวดเดียวกันของปีก่อนและมีกำไรสุทธิ 114.47  ล้านบาท เพิ่มขึ้น 74.82 ล้านบาท หรือ 188.70% เมื่อเทียบกับงวดเดียวกันของปีก่อน
สำหรับแนวโน้มผลการดำเนินงานของบริษัทฯในช่วงครึ่งปีหลังคาดว่าจะเติบโตอย่างต่อเนื่องจากครึ่งปีแรก โดยได้รับปัจจัยหนุนจากโครงการโรงไฟฟ้าพลังงานลม (วินด์ฟาร์ม) ขนาดกำลังการผลิตรวม 160 เมกะวัตต์ ในประเทศเวียดนาม ได้สร้างเสร็จเกือบจะสมบูรณ์ทุกโครงการแล้ว
โดยโครงการในจังหวัด Gia Lai รวม 100 เมกะวัตต์ เสร็จสมบูรณ์ 100% สามารถจ่ายไฟฟ้าได้ทันทีที่ได้รับการอนุมัติการเชื่อมต่อจากทาง EVN
ส่วนโครงการในจังหวัด Huong Linh รวม 60 เมกะวัตต์ ก็มีความคืบหน้าไปมากกว่า 95% ซึ่งหลังจากนั้น ก็พร้อมที่จะทำการเชื่อมต่อเพื่อจ่ายไฟฟ้าเช่นเดียวกัน
“ในช่วงไตรมาส 3 ของปีนี้ คาดว่าวินด์ฟาร์มเวียดนามจะขายไฟเข้าระบบเชิงพาณิชย์ (COD) ตามแผน หลังเวียดนามอนุมัติแผน PDP8 แล้ว ซึ่งจะผลักดันให้รายได้และกำไรในช่วงครึ่งปีหลังเติบโตอย่างมีนัยสำคัญ” นายยุทธ กล่าว
นอกจากนี้ ยังอยู่ระหว่างเจรจากับพันธมิตรทั้งไทยและต่างประเทศ เพื่อขยายการลงทุนธุรกิจพลังงานหมุนเวียน (Renewable Energy) ในกลุ่มประเทศ CLMV ซึ่งคาดว่าจะเห็นความชัดเจนในปีนี้
ขณะที่ธุรกิจสื่อสิ่งพิมพ์และบรรจุภัณฑ์ในไตรมาส 2/65 มีรายได้เติบโตกว่า 11.39% เมื่อเทียบกับงวดเดียวกันของปีก่อน โดยบริษัทฯยังได้มีการขยายฐานลูกค้าใหม่ๆอย่างต่อเนื่อง ทำให้สามารถรักษาอัตราการเติบโตของรายได้ในกลุ่มธุรกิจสื่อสิ่งพิมพ์และบรรจุภัณฑ์ได้ในระดับ Double Digit